
ANEXA 1

REGULAMENT PRIVIND REALIZAREA LOCUINŢELOR CUPLATE

1. PREAMBUL

Prezentul „Regulament privind realizarea locuinţelor cuplate” vine în completarea şi în întărirea prevederilor privind autorizarea executării lucrărilor de construcţii cuprinse în Planul Urbanistic Zonal „Completare zonă de locuinţe” aprobat prin Hotărârea Consiliului Local nr. 204/2003, în scopul realizării unui cartier de locuinţe unitar din punct de vedere al conformării arhitectural-volumetrice.

2. CARACTERUL ZONEI

În baza Planului Urbanistic Zonal „Completare zonă de locuinţe” aprobat prin H.C.L. nr. 204/2003 s-au stabilit un număr de patru cvartale destinate construirii de locuinţe unifamiliale cuplate, în număr total de 48 parcele, deservite de străzi cu un profil transversal ce variază între 9.00 şi 12.00 metri. 
Se admite edificarea unei singure construcţii principale pe parcelă (cu destinaţia de locuinţă unifamilială) şi, după caz, a unei singure anexe a construcţiei principale, în condiţiile prezentului regulament. Nu se admite mărirea numărului de unităţi locative şi nici schimbarea de destinaţie (parţială sau integrală) a locuinţei unifamiliale şi a anexei acesteia într-o altă funcţiune.

3. CARACTERISTICILE PARCELELOR ŞI REGIMUL DE CONSTRUIRE

Forma şi dimensiunile parcelelor. Parcelele destinate construirii de locuinţe unifamiliale cuplate au forma dreptunghiulară în plan, lăţimea (frontului stradal) egală cu 9.00 metri, adâncimea egală cu 28.00 metri şi suprafaţa de 252.00 mp. Întrucât pe fiecare sector dedicat sunt câte şase parcele, realizarea locuinţelor unifamiliale se va face în regim cuplat (prima cu a doua parcelă, a treia cu a patra parcelă, respectiv a cincea cu a şasea parcelă). Nu se admit operaţiuni de divizare sau comasare a parcelelor.
Proiectarea corelată. Realizarea locuinţelor unifamiliale în regim cuplat (două câte două) se va face numai în condiţiile în care proiectarea acestora este corelată. Prin urmare, locuinţele unifamiliale cuplate vor avea caracteristici identice în ceea ce priveşte: volumetria, regimul de înălţime şi înălţimile, acoperişul (tipul acestuia, panta învelitorii etc.), cromatica şi accentele utilizate pentru faţade şi învelitoare, golurile şi tâmplăria, tinichigeria, împrejmuirea pentru toate limitele parcelelor, anexele gospodăreşti. 
Locuinţele unifamiliale cuplate (numai câte două) nu trebuie să fie în mod obligatoriu simetrice, identice sau „în oglindă”, însă din punct de vedere al conformării arhitectural-volumetrice trebuie să se „citească” ca un tot unitar.

4. INDICATORII URBANISTICI

Parcelele destinate construirii de locuinţe unifamiliale cuplate au prevăzut un procent de ocupare al terenului de maxim 40% şi un coeficient de utilizare al terenului de maxim 1.00. În situaţia realizării de mansardă sau etaj retras, suprafaţa nivelului mansardei/retras va reprezenta maxim 60% din suprafaţa nivelului inferior.  După edificarea construcţiilor de locuinţe unifamiliale cuplate, sunt admise extinderi, supraetajări şi mansardări numai cu respectarea indicatorilor urbanistici maxim admişi şi a tuturor reglementărilor din prezentul regulament.
5. REGIMUL DE ÎNĂLŢIME 

Regimul de înălţime maxim admis este de trei niveluri supraterane (cel mult P+2E conform P.U.Z. aprobat prin H.C.L. nr. 204/2003). Se admite realizarea de subsoluri sau demisoluri numai cu încadrarea în înălţimile la cornişă, atic sau maxime expuse mai jos. 
Regimul de înălţime al locuinţelor unifamiliale cuplate propuse poate avea una dintre următoarele configuraţii: (S/D)+P, (S/D)+P+1E/Er/M, (S)+P+1E+Er/M. Al treilea nivel suprateran va fi realizat numai sub formă de mansardă sau etaj retras. Etajul retras se va retrage cu o distanţă de 2.00 metri de la toate faţadele vizibile ale construcţiei (atât spre străzi, cât şi spre curtea interioară privată). Se recomandă un regim de înălţime mediu de P+1E.

6. ÎNĂLŢIMILE MAXIM ADMISE

Înălţimile maxim admise pentru locuinţele unifamiliale cuplate propuse sunt următoarele (dintre acestea, cotele la cornişă sau la atic au caracter obligatoriu, sunt fixe şi nu se admit variaţii pe înălţime):
▪pentru un regim de înălţime de (S/D)+P sau (S/D)+P+M: cota fixă la cornişă va fi de 4.00 metri şi cota fixă la atic va fi de 4.50 metri; înălţimea maxim admisă este de 7.00 metri;
▪pentru un regim de înălţime de (S/D)+P+Er: cota fixă la cornişa inferioară va fi de 4.00 metri şi cota fixă la aticul inferior va fi de 4.50 metri; cota fixă la cornişa superioară va fi de 7.00 metri şi cota fixă la aticul superior va fi de 7.50 metri; înălţimea maxim admisă este de 10.00 metri;
▪pentru un regim de înălţime de (S/D)+P+1E sau (S)+P+1E+M: cota fixă la cornişă va fi de 7.00 metri şi cota fixă la atic va fi de 7.50 metri; înălţimea maxim admisă este de 10.00 metri;
▪pentru un regim de înălţime de (S)+P+1E+Er: cota fixă la cornişa inferioară va fi de 7.00 metri şi cota fixă la aticul inferior va fi de 7.50 metri; cota fixă la cornişa superioară va fi de 10.00 metri şi cota fixă la aticul superior va fi de 10.50 metri; înălţimea maxim admisă este de 13.00 metri.
Conform terminologiei, sintagma „cota la cornişă” se aplică acoperişurilor tip şarpantă, sintagma „cota la atic” se aplică acoperişurilor tip terasă circulabilă sau necirculabilă, iar sintagma „înălţimea maximă admisă” reprezintă cel mai înalt punct la care se ridică acoperişul construcţiei (fără a lua în calcul eventualele elemente mai înalte, precum coşurile de fum, antenele, panourile solare etc.). Cotele de mai sus se vor raporta la cota finită a trotuarului pietonal public.
În situaţia particulară a construcţiilor de locuinţe unifamiliale cuplate, având mai multe tronsoane cu regim de înălţime variat, fiecare tronson al locuinţei cu regim de înălţime diferit va respecta, în parte, prevederile de mai sus.

7. AMPLASAREA PE PARCELĂ A CONSTRUCŢIILOR PRINCIPALE - LOCUINŢE

Amplasarea faţă de aliniament. Construcţiile de locuinţe unifamiliale cuplate se vor amplasa cu o retragere fixă de 4.50 metri faţă de aliniament (limitele vestică sau estică, după caz, în funcţie de situarea în teritoriu), pentru a permite parcarea unui autovehicul. Pentru parcelele de colţ, construcţiile se vor amplasa cu o retragere fixă de 2.00 metri faţă de străzile care străbat cartierul pe direcţia vest-est.
Se admite depăşirea retragerii înspre aliniament (inclusiv înspre ambele aliniamente în situaţia parcelelor de colţ) pentru balcoane sau logii/console situate la nivelul celui de-al doilea nivel suprateran, cu adâncimea de maxim 1.50 metri şi care vor ocupa cel mult 20% din faţadele spre străzile publice. Eventualul subsol al locuinţelor se va amplasa în interiorul limitei de implantare a construcţiilor.
Amplasarea faţă de limitele laterale. Întrucât pe fiecare sector dedicat locuinţelor unifamiliale cuplate sunt câte şase parcele, realizarea acestora se va face în regim cuplat (prima cu a doua parcelă, a treia cu a patra parcelă, respectiv a cincea cu a şasea parcelă), după cum urmează:
▪construcţiile de pe prima, a treia şi a cincea parcelă (luate în considerare de la stânga la dreapta sectorului de stradă) vor păstra o retragere de 2.00 metri faţă de limita laterală stânga, inclusiv pentru parcelele de colţ; construcţiile se vor realiza cu calcan pe limita laterală dreapta;
▪construcţiile de pe a doua, a patra şi a şasea parcelă (luate în considerare de la stânga la dreapta sectorului de stradă) vor păstra o retragere de 2.00 metri faţă de limita laterală dreapta, inclusiv pentru parcelele de colţ; construcţiile se vor realiza cu calcan pe limita laterală stânga.
Calcanele comune la limita de proprietate intermediară între două locuinţe cuplate vor fi identice, atât în formă, în adâncime, cât şi în înălţime, atât înspre străzile publice, cât şi spre curţile interioare private. 
Eventualele retrageri de la limita de proprietate intermediară între două locuinţe cuplate, în interiorul limitei de implantare (spre exemplu, curţi de lumină, chiar şi incomplete, decroşuri în faţadele laterale) se vor retrage de la limita de proprietate intermediară cu 2.00 metri. Nu se admit părţi de clădire amplasate faţă de limitele laterale la o distanţă mai mare decât 0.00 metri şi mai mică decât 2.00 metri.
Amplasarea faţă de limita posterioară. Construcţiile de locuinţe unifamiliale cuplate se vor amplasa cu o retragere de minim 6.00 metri faţă de limita posterioară pentru construcţiile sau părţile de construcţie cu regim de înălţime (S/D)+P sau (S/D)+P+M şi cu o retragere de minim 10.00 metri faţă de limita posterioară pentru construcţiile sau părţile de construcţie cu regim de înălţime mai mare.

8. ACCESE, CIRCULAŢII ŞI STAŢIONAREA AUTOVEHICULELOR

Parcelele de locuinţe unifamiliale cuplate au aliniamentul (frontul stradal) la străzi cu lăţimea de 9.00 metri sau de 12.00 metri, pe direcţia nord-sud, străzi care sunt prevăzute atât cu circulaţie pietonală, cât şi cu circulaţie pentru autovehicule.
Pe o parcelă de locuinţe unifamiliale cuplate se pot prevedea un singur acces pietonal şi un singur acces auto (acesta din urmă va avea lăţimea de maxim 3.00 metri). Accesul auto va deservi un singur loc de parcare, propus a fi amenajat pe parcela aflată în folosinţă. Se recomandă soluţii permeabile de realizare a parcajelor.
Accesul auto şi accesul pietonal se vor realiza numai dinspre aliniamentul cu lăţimea de 9.00 metri (dinspre limitele vestică şi estică, după caz, în funcţie de situarea în teritoriu). Accesele auto pentru două locuinţe unifamiliale cuplate se vor cupla la rândul lor, pentru a evita afectarea fâşiilor de spaţiu verde în lungul străzilor de acces.
Pentru parcelele de locuinţe unifamiliale cuplate situate pe colţ, nu se admite realizarea acceselor pietonale şi auto de pe fronturile stradale lungi, dinspre limita nordică, respectiv vestică.

9. PROCENTUL DE SPAŢII VERZI

Fiecare parcelă destinată construirii de locuinţe unifamiliale cuplate va cuprinde, în ansamblul ei, spaţii verzi organizate pe solul natural în procent de minim 40% din suprafaţa terenului. Spaţiile verzi vor cuprinde exclusiv vegetaţie (joasă, medie şi înaltă). Se va avea în vedere organizarea de spaţii verzi inclusiv spre stradă/spaţiul public, în zonele de retragere faţă de aliniamente (aşa numita „grădină de faţadă”).

10. CONDIŢII DE ÎMPREJMUIRE, EVACUAREA DEŞEURILOR ŞI ECHIPARE EDILITARĂ 

Împrejmuirile. Locuinţele unifamiliale cuplate două câte două vor utiliza aceleaşi materiale şi în realizarea împrejmuirilor spre străzi. Împrejmuirile se vor realiza în interiorul limitelor de proprietate ale parcelei în folosinţă. În situaţia realizării de împrejmuiri comune între două parcele aflate în folosinţă (dar nu înspre spaţiile publice), amplasate pe mezuină, este necesar acordul notarial individual al proprietarilor dreptului de folosinţă al parcelei învecinate.
Împrejmuirile spre fronturile stradale (inclusiv pentru parcelele situate pe colţ) şi pentru limita de proprietate intermediară, până la construcţie (pe adâncimea de 4.50 metri) vor avea o înălţime fixă de 1.20 metri, măsurată de la cota trotuarului pietonal public şi vor fi compuse din: un soclu opac cu înălţimea fixă de 0.60 metri şi o parte superioară transparentă cu înălţimea fixă de 0.60 metri. Aspectul exterior al soclului se va identifica cu aspectul exterior al locuinţelor unifamiliale cuplate (din punct de vedere al culorilor pentru tencuială sau al materialelor pentru accente). Aspectul exterior al părţii superioare transparente se va identifica cu aspectul exterior al elementelor de tinichigerie, cu balustradele sau cu alte elemente utilizate şi în realizarea locuinţelor unifamiliale.
Împrejmuirile pentru limitele laterale de proprietate (de la spatele locuinţelor unifamiliale cuplate până la limita posterioară şi cele comune pentru două proprietăţi şi libere de construcţii) şi pentru limitele posterioare de proprietate vor putea fi realizate în conformitate cu Codul civil, din materiale transparente sau opace, cu înălţimea de maxim 2.00 metri. În toate situaţiile, împrejmuirile vor putea fi dublate de gard viu, cu înălţimea de maxim 1.20 metri spre străzi şi de maxim 2.00 metri spre celelalte vecinătăţi. Sunt interzise împrejmuiri din panouri prefabricate din beton.
Situaţii particulare pentru împrejmuire. Locuinţele unifamiliale cuplate care au în partea lor posterioară câte un spaţiu verde public (parcele din două cvartale) vor utiliza pentru imprejmuirea limitei posterioară zidărie, cu înălţimea de 2.00 metri şi acoperită cu tencuială de culoare albă cel puţin spre spaţiul public. 
Evacuarea deşeurilor şi echiparea edilitară. Fiecare parcelă va dispune de un spaţiu destinat colectării selective a deşeurilor, care va putea fi integrat în împrejmuire. Totodată, infrastructura de branşament şi de contorizare va fi integrată în împrejmuiri sau în incintă şi nu va depăşi, sub nicio formă, limita de proprietate spre străzi. În situaţia integrării platformei gospodăreşti sau a firidelor în împrejmuirea spre străzi, se admite ca porţiuni din aceasta să fie opace, cu înălţimea fixă de 1.20 metri. Se interzice conducerea apelor meteorice spre domeniul public sau parcelele vecine.

11. PREVEDERI PRIVIND ANEXELE GOSPODĂREŞTI

Se admite edificarea unei singure construcţii cu destinaţia de anexă gospodărească pe parcelă, cu suprafaţa construită de cel mult 10.00 mp, şi care va avea funcţiunea prevăzută în Legea nr. 50/1991: bucătărie de vară, magazie, depozit, seră, piscină şi altele asemenea. Anexa gosporească nu va cuprinde funcţiuni asimilate locuirii. Din considerente de securitate la incendiu, anexa gospodărească nu va fi asimilată garajului. Eventualele garaje vor fi înglobate în construcţia principală (locuinţa unifamilială) şi vor respecta prevederile din capitolele anterioare. Nu se admit anexe gospodăreşti pentru creşterea animalelor domestice.
Proiectarea corelată. Realizarea anexelor gospodăreşti în regim cuplat (două câte două) se va face numai în condiţiile în care proiectarea acestora este corelată. Prin urmare, anexele gospodăreşti cuplate vor avea caracteristici identice în ceea ce priveşte: volumetria, regimul de înălţime şi înălţimile, acoperişul (tipul acestuia, panta învelitorii etc.), cromatica şi accentele utilizate pentru faţade şi învelitoare, golurile şi tâmplăria, tinichigeria. 
Ansamblul format din locuinţa unifamilială cuplată şi anexa gospodărească aferentă va respecta procentul de ocupare al terenului de maxim 40% şi coeficientul de utilizare al terenului de maxim 1.00. 
Regimul de înălţime şi înălţimile. Regimul de înălţime maxim admis este parter, iar înălţimea maxim admisă este de 3.00 metri. Conform terminologiei, „înălţimea maximă admisă” reprezintă cel mai înalt punct la care se ridică acoperişul anexei gospodăreşti (fără a lua în calcul eventualele elemente mai înalte, precum coşurile de fum, antenele, panourile solare etc.). Cota de mai sus se va raporta la cota finită a trotuarului pietonal public.
Amplasarea pe parcelă. Anexele gospodăreşti se vor amplasa numai înspre partea posterioară a terenului, în spatele construcţiei principale şi fără a fi perceptibile din stradă (dinspre aliniamentul cu lăţimea de 9.00 metri). Se interzice amplasarea anexelor gospodăreşti în aliniament (inclusiv pentru parcelele de colţ).
Anexele gospodăreşti se pot amplasa în regim izolat pe parcelă sau în regim cuplat (cuplat cu una dintre parcelele situate spre limitele laterale sau cu parcela situată spre limita posterioară). Amplasarea în mod izolat se va realiza la minim 2.00 metri faţă de limitele laterale şi posterioară. Amplasarea în mod cuplat se va putea realiza cu calcan pe limita de proprietate intermediară. Calcanele comune între două parcele vor fi identice, atât în formă, în adâncime, cât şi în înălţime. Nu se admit anexe gospodăreşti sau părţi din acestea amplasate faţă de limitele laterale/posterioară la o distanţă mai mare decât 0.00 metri şi mai mică decât 2.00 metri.
Pentru parcelele care au în partea lor posterioară câte un spaţiu verde public, nu se admit anexe gospodăreşti amplasate pe limita posterioară. Se interzice conducerea apelor meteorice spre domeniul public sau parcelele vecine.
Aspectul exterior al anexelor gospodăreşti se va identifica cu aspectul exterior al locuinţelor unifamiliale cuplate (din punct de vedere al culorilor pentru tencuială, al materialelor pentru accente, al elementelor de tinichigerie şi altele asemenea). 

12. ASPECTUL EXTERIOR AL CONSTRUCŢIILOR

Considerente generale. Prevederile de la acest capitol se aplică atât locuinţelor unifamiliale, cât şi anexelor gospodăreşti şi împrejmuirilor perimetrale.
Conform H.G. nr. 525/1996, articolul 32: „Aspectul exterior al construcţiilor. (1) Autorizarea executării construcţiilor este permisă numai dacă aspectul lor exterior nu contravine funcţiunii acestora şi nu depreciază aspectul general al zonei. (2) Autorizarea executării construcţiilor care, prin conformare, volumetrie şi aspect exterior, intră în contradicţie cu aspectul general al zonei şi depreciază valorile general acceptate ale urbanismului şi arhitecturii, este interzisă.”
Arhitectura clădirilor noi va fi de factură modernă şi va exprima caracterul programului - locuinţă unifamilială. Se interzice realizarea de pastişe arhitecturale sau imitarea stilurilor istorice. Volumetria va fi echilibrată, specifică programului arhitectural şi va evita forme neregulate fără o justificare derivată din caracterul zonei.  Raportul plin-gol va fi cel specific programului arhitectural.
Acoperişurile cu şarpantă vor avea forme simple, în două sau patru ape, cu pante egale şi constante ce nu vor depăşi 45O sau cu terasă. Se interzic învelitori din tablă profilată sau din alte elemente cu format de mari dimensiuni, elemente autoportante, cartoane bituminoase, foi de tablă nefălţuite, nevopsite sau nezincate. 
Materialele de finisaj vor fi cele specifice zonei: ţiglă ceramică, ţiglă lisă fălţuită pentru acoperişuri tip şarpantă, tencuieli pentru faţade, tencuieli speciale sau placaje de piatră naturală, cărămidă aparentă, similipiatră pentru socluri şi altele asemenea. 
Pentru tâmplării (uşi şi ferestre) se recomandă materiale lemnoase sau metalice. Se interzice placarea oricăror elemente cu materiale care imită materiale naturale.
Cromatica faţadelor. Culorile vor fi pastelate, deschise, apropiate de cele naturale. Se interzice folosirea culorilor saturate, stridente, închise la toate elementele construcţiei. Locuinţele unifamiliale cuplate două câte două vor fi tencuite în aceeaşi culoare de bază, cu respectarea H.C.L. nr. 455/2014 privind aprobarea „Regulamentului privind identitatea cromatică a clădirilor din Municipiul Timişoara”, la alegere din următoarele variante ale culorilor de bază permise:
[image: ]
	Locuinţele unifamiliale cuplate două câte două vor putea avea, suplimentar, aceleaşi accente de culoare (realizate prin tencuieli colorate sau placaje) în proporţie de cel mult 20% din suprafaţa faţadelor, cu respectarea H.C.L. nr. 455/2014 privind aprobarea „Regulamentului privind identitatea cromatică a clădirilor din Municipiul Timişoara”, la alegere din următoarele variante ale culorilor pentru accente permise:
[image: ]
Documentaţia tehnică pentru obţinerea autorizaţiei de construire va cuprinde, în mod obligatoriu, o desfăşurată a întregului front stradal al sectorului de stradă pe care se regăseşte parcela. Desfăşurata frontului stradal va evidenţia faţadele principale ale construcţiilor existente, în curs de execuţie şi inclusiv a construcţiilor propuse (aflate în faza de proiectare sau autorizare), totul în scopul verificării respectării prezentului regulament şi generării unui cartier de locuinţe unitar din punct de vedere al conformării arhitectural-volumetrice.



Arhitect-şef,
Gabriel ALMĂJAN

